Komisijos sprendimas
1996 m. rugsėjo 24 d.
iš dalies keičiantis Komisijos sprendimus 91/270/EEB ir 92/471/EEB dėl naminių galvijų embrionų importo iš Argentinos
(tekstas svarbus EEE)
(96/572/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių [1], su paskutiniais pakeitimais, padarytais Sprendimu 94/113/EB [2], ypač į jos 7, 9 ir 10 straipsnius,
kadangi trečiųjų šalių, iš kurių valstybės narės leidžia importuoti naminių galvijų embrionus, sąrašas pateikiamas Komisijos sprendime 91/270/EEB [3] su pakeitimais, padarytais Sprendimu 94/453/EB [4];
kadangi galvijų embrionų importui taikomi gyvūnų sveikatos reikalavimai ir veterinarijos sertifikavimas nustatyti Komisijos sprendime 92/471/EEB [5], su paskutiniais pakeitimais, padarytais Sprendimu 94/453/EB;
kadangi Argentinos kompetentingos institucijos įsipareigojo per 24 valandas telefaksu arba faksu pranešti Komisijai ir valstybėms narėms apie bet kurios iš šių ligų: galvijų maro, snukio ir nagų ligos, kontaginės galvijų pleuropneumonijos, mėlynojo liežuvio ligos, epizootinės hemoraginės ligos, Rifto slėnio karštinės ir užkrečiamojo vezikulinio stomatito nustatymo patvirtinimą arba vakcinavimo nuo jų politikos pakeitimus;
kadangi padėtis Argentinoje gyvūnų sveikatos srityje galvijų embrionų importo požiūriu yra patenkinama;
kadangi tos šalies veterinarijos tarnybos yra gerai sudarytos ir organizuotos ir kadangi tos šalies kompetentingos institucijos garantavo Direktyvoje 89/556/EEB nustatytų taisyklių laikymąsi;
kadangi Argentinos kompetentingos institucijos įsipareigojo užtikrinti, kad embrionus surenka arba augina ir paruošia patvirtintos embrionų surinkimo arba gamybos grupės, kad jie atitinkamai gaunami iš gyvūnų, kurių sveikatos būklė yra patenkinama, laikomi ir transportuojami laikantis taisyklių, išsaugančių jų sveikatos būklę, ir, siekiant užtikrinti šio įsipareigojimo vykdymą, vežant juos lydi veterinarijos sertifikatas;
kadangi turėtų būti iš dalies pakeistas trečiųjų šalių, iš kurių valstybės narės leidžia importuoti naminių galvijų embrionus, sąrašas ir turėtų būti nustatyti embrionų importui iš Argentinos taikomi veterinarijos reikalavimai;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Į Sprendimo 91/270/EEB priede pateikiamą šalių sąrašą įtraukiama ši šalis:
"Argentina"
2 straipsnis
Į Sprendimo 92/471/EEB A priedo II dalyje pateikiamą šalių sąrašą įtraukiama ši šalis:
"Argentina"
3 straipsnis
Šis sprendimas taikomas nuo kitos dienos po jo paskelbimo Europos Bendrijų oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 1996 m. rugsėjo 24 d.